钦定古今图书集成/明伦汇编/官常典/第006卷 > 晋抱朴子 > 《臣节》
## 钦定古今图书集成/明伦汇编/官常典/第006卷 > 晋抱朴子 > 《臣节》

《抱朴子》曰：“昔在唐虞，稽古钦明，犹俟群后之翼亮，用
臻巍巍之成功。故能熙帝之载，庶绩其凝，四门穆穆，
百揆时序，蛮夷无猾夏之变，阿阁有鸣凤之巢。喻之
元首，方之股肱，虽有尊卑之殊邈，实若一体之相赖
也。君必度能而授者，备乎覆𫗧之败；臣必量才而受
者，故无流放之祸。夫如影如响，俯伏惟命者，偷容之”
尸素也；“违令犯颜，蹇蹇匪躬”者，安上之屏翰也。先意
承指者，佞谄之徒也；匡过弼违者，社稷之鲠也。必将
伏斧锧而正谏，据鼎镬而尽言。忠而见疑，诤而不得
者，待放可也；必死无补，将增主过者，去之可也。其动
也，匪训典弗据焉；其静也，匪宪章弗循焉。请托无所
容，申绳不顾私。明刑而不滥乎所恨，“审赏而不加乎
附己。不专命以招权，不含洿而谈洁。进思尽言以攻
谬，退念推贤而不蔽。夙兴夜寐，戚庶事之不康也；俭
躬约志，若策奔于薄冰也；纳谋贡士，不宣之于口；非
义之利，不栖之乎心。立朝则以砥矢为操，居己则以
《羔羊》为节。当危值难，则忘家而不顾命；揽衡执铨，则
平怀而无彼此。仪萧”公之宇宙，羡张、陈之画奇，追周
全之尽规，准二鲍之直视。蹈婴、弘之节俭，执恬、毅之
守终，甘此离纪炙身之分，戒彼韩英失忠之祸，出不
辞劳，入不数功，归勋引过，让以先下。专诚祗栗，恒天
威之在颜也；宵夙处竦，有如汤镬之在侧也。负荷寄
托，则以伊、周为师表；宣力四方，则以吉、召为轨仪；送
往事居，则竭忠贞而不回；搏噬干纪，则若鹰鹯之鸷
鸟雀；蕃捍疆场，则慕魏绛、李牧之高踪；莅众抚民，则
希文翁、信臣之德化。夫忠至者无以为国，况怀智以迷上乎！义督者灭祀而无惮，况黜辱之敢辞乎！故能
保劳贵以显亲，托良哉于舆歌，昆吾彝器能者镌勋。
皋陶后稷，亦何人哉！

《抱朴子》曰：“人臣勋不弘，则耻俸禄之虚厚也；绩不茂，
则羞爵命之妄高也。履信思顺，天人攸赞，畏盈居谦，
乃终有庆。举足则蹈道度，抗手则奉绳墨，褒崇虽淹
留，而悔辱亦必远矣。若夫损上以附下，废公以营私，
阿媚曲从，以水济水，君举虽谬，而谄笑赞善，数进玩
好，陷主于恶，巧言毁政，令色取悦。上蔽人主之明，下
杜进贤之路，外结出境之交，内树背公之党，虽才足
饰非，言足文过，专威若赵高，擅朝如董卓，未有不身
膏剡锋，家靡汤火者也。然而愚瞽舍正即邪，违真侣
伪，亲览倾偾，不改其轨，无祸之集，匪降自天也。”
《抱朴子》曰：“臣喻股肱则手足也，履冰执热，不得辞焉。
是以古人方之于地，掘之则出水泉，树之则秀百谷，
生者立焉，死者入焉，功多而不望赏，劳瘁而不敢怨。”
审识斯术，保己之要也。

《抱朴子》曰：“臣职分则治，统广则多滞。非贲获之壮，不
可以举兼人之重；非万夫之特，不可总异官之局。韩
侯所以罪侵冒之典，子元所以惧不胜之祸也。若乃
才力绝伦，文武兼允，入有腹心之高算，出有折冲之
远略，虽事殷而益举，两循而俱济，舍之则彝伦斁，委
之而无其人者，兼之可也。非此器也，宜自忖引，辕若”
载重，鲜不及矣。常人贪荣，不虑后患，身既倾溺，而祸
逮君亲，不亦哀哉！人皆辞斧斤所未开，而莫让摄官
所不堪。嗟乎，陈、李所以作戒于力少，而子房所以高
蹈于挹盈也。